Diari Oficial de la Generalitat Valenciana


Sumari del DOGV 6298, del 28-06-2010 (2010/7306)

Informació pública de la modificació del Pla General d'Ordenació Urbana que afecta la tipologia de vivendes de protecció pública en el Pla Parcial Lledó II.
------------------------------------------------------------------------------------------------------------------------------------------------------------

### Dades del document

Número de DOGV
:   6298

Data del DOGV
:   28-06-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/7306


Data del document
:   18-05-2010

Organisme emissor
:   Ajuntament de Castelló de la Plana

Tipus de document
:   Anunci

Descriptors 

:   * Castelló de la Plana
    * pla d'urbanisme
    * administració local

Informació pública de la modificació del Pla General d'Ordenació Urbana que afecta la tipologia de vivendes de protecció pública en el Pla Parcial Lledó II. [2010/7306]  
El Ple de l'Ajuntament de Castelló de la Plana, en la sessió ordinària celebrada el dia 29 d'abril de 2010, va adoptar, entre altres, l'acord següent:  
«Vist l'expedient corresponent al procediment que s'està tramitant per a l'aprovació de la modificació del Pla General d'Ordenació Urbana que afecta la tipologia de vivendes de protecció pública en el Pla Parcial Lledó II, del qual es desprén que:  
1. La Secció de Desenvolupament Urbanístic procedirà a estudiar la problemàtica que té lloc en relació amb la construcció de vivendes de protecció pública al Pla Parcial Lledó II pel fet de no poder-se materialitzar la totalitat de l'aprofitament corresponent a la parcel·la i complir a més les limitacions exigibles per la normativa aplicable a este tipus de vivendes per causa de les determinacions contingudes en l'ordenança -Ruf.1- inclosa en la modificació 9 del Pla General d'Ordenació Urbana.  
2. Consta en l'expedient un informe del cap del Servici Territorial de Vivenda i Projectes Urbans, de data 22 de febrer de 2008, en què es feia constar la superfície màxima permesa per a les vivendes de protecció oficial i la resta de limitacions derivades del que establix la legislació aplicable en la matèria.  
3. La modificació proposada abasta exclusivament les ordenances reguladores de l'edificació en l'àmbit del Pla Parcial Lledó II que va ser assumit en el seu dia pel Pla General d'Ordenació. Consistix la modificació en la inclusió d'un nou apartat dins de cada zona o subzona (ordenança Z8.PL2, subzona RUF 1 i subzona RUF 2), específic per al supòsit de vivendes sotmeses a algun règim de protecció pública, on s'eliminen els paràmetres incompatibles i es regula l'edificació de manera que quede integrada en la morfologia de la zona.   
4. En data de 17 d'abril de 2010, la Junta de Govern Local va aprovar el projecte de la modificació del Pla General referida.  
Tenint en compte que:  
I. La promoció de vivendes protegides està sotmesa a regulació pròpia i concretament al Reial Decret 2066/2008, de 12 de desembre de 2008, pel qual es regula el Pla Estatal de Vivenda i Rehabilitació 2009-2010 (art. 8.1, 3 i 5) que establix en 90 m/2 útils la superfície màxima a l'efecte de finançament i remet a la legislació autonòmica per al còmput de la dita superfície útil i que, en l'àmbit de la Comunitat Valenciana, el Decret 66/2009, de 15 de maig, del Consell, pel qual s'aprova el Pla Autonòmic de Vivenda de la Comunitat Valenciana 2009-2012 seguix el mateix criteri limitador respecte de la superfície màxima per a este tipus de vivendes.  
II. Que la disposició transitòria sexta del Reglament d'Ordenació i Gestió Territorial i Urbanística preveu que quan els plans aprovats a l'empara de la Llei reguladora de l'Activitat Urbanística, continga al mateix temps un coeficient limitador del nombre màxim de metres quadrats d'edificació, s'aplicarà exclusivament este últim, sempre que es complisquen les cessions dotacionals mínimes per unitat de superfície edificable exigides per la Llei Urbanística Valenciana.  
III. L'article 94 de la Llei Urbanística Valenciana establix que les modificacions de plans hauran de mantindre l'equilibri entre les dotacions públiques, exigència que es complix en la modificació proposada ja que, segons es fa constar en l'informe de l'arquitecta municipal, la modificació no altera l'equilibri de les zones dotacionals públiques ja que les reserves de sòl dotacional públic es comptabilitzen en funció de l'edificabilitat residencial de l'àmbit que s'ordena, no intervenint en el còmput el nombre de vivendes que poden resultar edificades.   
IV. La modificació proposada afecta determinacions que tenen la consideració d'ordenació detallada de conformitat amb el que establix l'article 37.1 de la Llei Urbanística Valenciana, ja que consistix exclusivament en la introducció en l'ordenança de paràmetres específics per a mesurar l'edificabilitat quan es tracte de construir vivendes protegides i no afecta les determinacions que, segons l'article 36 de la Llei Urbanística Valenciana, constituïxen ordenació estructural.  
V. L'article 223.5 del Reglament d'Ordenació i Gestió Territorial i Urbanística Valencià, en relació amb l'article 94 de la Llei Urbanística Valenciana, establix que les modificacions dels plans generals referides únicament a elements d'ordenació detallada es tramitaran d'acord amb el procediment previst per a l'aprovació de plans parcials.  
VII. L'article 91 de la Llei Urbanística Valenciana diu que correspon a l'ajuntament l'aprovació dels plans sempre que no modifiquen l'ordenació estructural.  
VIII. L'article 83.2.a de la Llei Urbanística Valenciana, en relació amb el 90.2 del mateix text, preveu que l'òrgan competent de l'administració que promoga la redacció del pla, conclosa esta redacció, el sotmetrà a informació pública per un període mínim d'un mes.  
IX. L'article 123.1.i de la Llei reguladora de les Bases de Règim Local atribuïx al Ple de l'Ajuntament l'aprovació dels plans i la resta d'instruments d'ordenació urbanística.  
Per tot això, vistos els preceptes mencionats i els informes de l'arquitecta cap de la Secció de Desenvolupament Urbanístic i de l'Assessora Jurídica de Planejament i Gestió Urbanística, amb el conforme del secretari general del Ple, a proposta de la Junta de Govern Local i amb l'informe de la Comissió del Ple de Desenvolupament de la Ciutat, Sostenibilitat, Medi Ambient, Vivenda i Servicis Urbans, s'acorda:  
Primer  
Aprovar inicialment la modificació del Pla General que afecta la tipologia de vivendes de protecció pública en el Pla Parcial Lledó II.  
Segon  
Exposar al públic pel termini d'un mes, a l'efecte d'al·legacions, la indicada modificació del Pla General».  
Cosa que es fa pública perquè se'n prenga coneixement i s'advertix al mateix temps que durant el termini d'un mes els qui hi estigueren interessats podran consultar l'expedient (de 09.00 a 14.00 hores, de dilluns a divendres, a les dependències de la Secció de Desenvolupament Urbanístic, síties a l'av. Germans Bou, núm. 16) i presentar les al·legacions que creguen convenients.   
Castelló de la Plana, 18 de maig de 2010.- L'alcalde: Alberto Fabra Part. El secretari general del Ple: Juan Jiménez Hernandis.